Ida Jessen

Ida Jessen (født 25. september 1964) er en dansk forfatter og oversætter, der fik sit store gennembrud med den såkaldte Hvium-trilogi (2000'erne) og to gange har været nomineret til Nordisk Råds litteraturpris. For Børnene vandt hun De gyldne laurbær.

Baggrund 
Ida Jessen stammer fra Sydjylland, hvor hun er opvokset i Thyregod. Hun er uddannet cand.mag. i litteraturhistorie og massekommunikation fra Aarhus Universitet i 1990. Hun debuterede i 1989 som forfatter med novellesamlingen Under sten.

Forfatterskab 
I begyndelsen af sin karriere skrev Jessen fortrinsvis noveller og børnebøger. I 1998 kom den første voksenroman, Vandpaladset, og i 2001 fik hun udgivet første bind af den såkaldte Hvium-trilogi, der skulle blive hendes store folkelige gennembrud. Først bind hedder Den der lyver og blev i 2006 fulgt op af Det første jeg tænker på og i 2009 af Børnene. Trilogien har navn efter Hvium, den fiktive by ved Limfjorden, hvor handlingen udspiller sig. Hun modtog BG Banks litteraturpris i 2006 for Det første jeg tænker på og De Gyldne Laurbær i 2010 for Børnene. Trilogien er siden fulgt op af den selvstændige fortsættelse Telefon (2018).

I begyndelsen af karrieren skrev hun især om livet i små landsbysamfund, men i 2016 udgav hun for første gang en historisk roman, En ny tid, der siden blev fulgt op af Doktor Bagges anagrammer (2017). I 2020 udkom Kaptajnen og Ann Barbara. Den er filmatiseret under titlen Bastarden med Mads Mikkelsen i hovedrollen og får premiere i efteråret 2023.

I 2022 blev hun tildelt Georg Brandes-prisen for Endnu en bog jeg aldrig skrev.

Ida Jessens inspiration kommer ifølge hende selv især fra store nordiske forfattere som Tom Kristensen, Knut Hamsun, William Heinesen og Selma Lagerlöf.

Ida Jessen er desuden oversætter af blandt andet nobelpristageren Alice Munros novellesamlinger fra lillebysamfund i Canada.

Bibliografi 
Blandt de værker, hun har skrevet, kan nævnes:

 Under sten (noveller) – 1989
 De uskydlige (noveller) – 1994
 Troldtinden (børnebog) – 1996
 Den anden side af havet (noveller) – 1997
 De døde skær (børnebog) – 1997
 Vandpaladset (roman) – 1998
 Fuglefar (børnebog) – 1998
 Sommertid (roman) – 1999
 Slangesmykket (børnebog) – 1999
 Den der lyver (roman) – 2001
 Foxy Lady I-V – 2003
 Julie og Aleksy (børnebog) – 2004
 ABC (roman) – 2005
 Det første jeg tænker på (roman) – 2006
 En mand kom til byen (novellesamling) – 2007
 Børnene (roman) – 2009
 Ramt af ingenting (roman) – 2012
 Da Carl blev rasende (børnebog) – 2012
 Postkort til Annie (noveller) – 2013
 En ny tid (historisk roman) - 2015
 Doktor Bagges anagrammer (historisk roman) - 2017
 Telefon (roman) - 2018
 Kaptajnen og Ann Barbara (roman) - 2020. Filmatiseret i 2023.
 Endnu en bog jeg aldrig skrev (essays) - 2022

Hædersbevisninger 
Ida Jessen har gennem årene modtaget flere legater og priser, blandt andet i flere omgange fra Statens Kunstfond og blev i 2008 indstillet til livsvarig ydelse. Hun har været nomineret til Nordisk råds litteraturpris to gange: I 2010 for romanen Børnene og i 2014 for novellesamlingen Postkort til Annie. Derudover kan nævnes:
 Gyldendals boglegat 2000
 Jeanne og Henri Nathansens Fødselsdagslegat 2003
 Holger Drachmann-legatet 2006
 BG Banks Litteraturpris 2006 for Det første jeg tænker på
 De Gyldne Laurbær 2010 for Børnene
 Medlem af Det Danske Akademi 2012
 DR Romanprisen for En ny tid 2016

Referencer

Eksterne henvisninger 

 Hvad er en mor? - Analyse af Ida Jessens Hvium-trilogi på Litteratursiden.dk 

Romanforfattere fra Danmark
Kunstnere på finansloven
Modtagere af Boghandlernes gyldne Laurbær
Det Danske Akademi
Personer i Kraks Blå Bog
Danskere i 1900-tallet
Danskere i 2000-tallet
Personer fra Sønderjylland (i Danmark)
Dansksprogede forfattere fra Danmark
Kvindelige forfattere i det 20. århundrede
Kvindelige forfattere i det 21. århundrede
Modtagere af Søren Gyldendal-prisen
Danskere nomineret til Nordisk Råds Litteraturpris
Modtagere af DR Romanprisen